**Tanévzáró 2018**

Dicsértessék a Jézus Krisztus!

Áldás, békesség!

Dicsőség Jézus Krisztusnak!

Tisztelt jelenlévők! Eljött a várva-várt nap, a tanévzáró pillanata. Meggyőződésem, hogy az elvégzett munka után méltán jár a pihenés. Ne felejtsünk viszont számot vetni az elmúlt év terméséből, mert „Ki mint vetett, azonképpen aratott“. Nem csupán a megszerzett tanulmányi érdemjegyekre gondolok. Fontos, hogy visszatekintve az elmúlt tanévre megerősödjön bennünk mindaz a jó, ami velünk történt, ami csiszolta jellemünket, fejlesztette értelmi képességeinket. De lényeges az is, hogy tudatosítsuk, mit mulasztottunk, miben hibáztunk, mit nem tettünk meg, amit meg kellett volna. Elgondolkodva tetteinken végezze el mindenki saját kis leltárját, hogy lélekben megerősödve pihenhessük ki a fáradalmakat.

Az év pozitív eseményeit felelevenítve nagy előrelépésnek tartottam, hogy sikerült szeptemberben elindítani második óvodás csoportunkat. Így már idén összesen 32 kisgyermeknek tudtunk teret biztosítani. A létszám pedig hála Istennek folyamatosan nő. Szívesen emlékszem továbbá a rengeteg kiváló versenyeredményre, a tanulmányi utakra, az iskolai áhítatokra, az egyházi ünnepekre, a fantasztikusan sikerült családi napokra, a sítáborokra és osztálykirándulásokra. A karácsonyi, márciusi, anyák napi kultúrműsorok fergeteges hangulata még most is elevenen él bennem. Öröm, hogy van miért hálát adni, van mire szépen emlékezni.

Kedves kilencedikes, ballagó diákok!

A tanév végeztével lezáródik egy fejezet az életetekben. Ma elbúcsúztok tanáraitoktól, diáktársaitoktól. Csak remélni tudom, hogy olyan batyut visztek magatokkal az útra, amelyből bármikor hitet és erőt tudtok meríteni. Kívánom, hogy mindig a nehezebb utat válasszátok.

*„A szűk kapun menjetek be, mert, a széles kapu és tágas út romlásba visz. Sajnos sokan mennek be rajta. De milyen szűk a kapu és milyen keskeny az út, amely az életre visz. Kevesen vannak, akik megtalálják!”*

Legyetek mindig hűségesek Önmagatokhoz, keresztény hitünkhöz, anyanyelvünkhöz.

Felemelő érzés, hogy a helyi közösség arany magja az utolsókig kitart. Még mindig úgy gondoljuk, hogy van létjogosultsága a jövő évi elsős gimnazista osztálynak. Nem adjuk fel. Továbbra is vannak olyan szülők, akik mindennél fontosnak tartják, hogy gyermekeink szülővárosunkban, szülőföldünkön tanulhassanak, ezzel is támogatva az itthon maradás, a megmaradás feltételét. Tudom, a szomszéd kertje sok esetben zöldebbnek tűnik, de ez csak illúzió. Az elvágyódással, más iskolák támogatásával saját közösségünket, városunkat építjük le. Kérem tudatosítsák döntéseik következményeit. Nagyon szépen kérek mindenkit, gondolja át újra, mérlegelje még egyszer, hogy jól döntött-e.

Kedves végzős diákok!

Szeptemberben mindenképpen új környezetbe kerültök. Új kihívások és lehetőségek nyílnak majd meg előttetek. Kívánom, hogy találja meg mindenki számítását. Legyetek minden élethelyzetben bölcs magyar emberek. Középiskolás tanulmányaitokhoz az egész tantestület nevében sok sikert és kitartást kívánok!

Kedves gyerekek!

Kérlek Titeket, vigyázzatok magatokra a nyári szünet alatt, hogy szeptember 2-án kipihenve, testileg és lelkileg felfrissülve újra találkozhassunk.

Minden kis és nagy diáknak, kollégának és szülőnek szép nyári szünidőt kívánok. Ezzel a tanévet bezárom.

Isten Veletek!

Szepsi, 2018. június 29. Nagy István